Ruila

Ruila on küla Harju maakonnas Saue vallas Vasalemma jõe ääres.

Enne Eesti omavalitsuste haldusreformi 2017. aastal kuulus küla Kernu valda.

Ruila piirneb loodes Laitse ja Kabila küla, põhjas Muusika küla, edelas Pohla ja Mõnuste küla ning lõunas Allika külaga. Küla piiri pikkus on 19,6 km. Küla läbivad Ruila–Laitse tee ja Ääsmäe–Kernu tee.

Külas asus Ruila mõis. Mõisa peahoones töötab tänapäeval Ruila Põhikool, tallis tegutseb ratsaspordibaas. Säilinud on ka muid kõrvalhooneid ja suur park.

Külas asus 2024. aastani Ruila paisjärv."Ajalooline lõhejõgi vabanes viimasest suurest rändetakistusest" Postimees, 19. oktoober 2024 Selle ääres paiknes varem Ruila vesiveski.

Enne külapiiride muutmist jäi külasse Ukukivi.

Ruila järv ja Ruila raba koos neid ümbritseva Ruila looduskaitsealaga jäävad Mõnuste küla territooriumile.

Külas tegutseb Ruila raamatukogu. Külas käib koos Ruila mõisa segakoor.

 Viited 

Kategooria:Saue valla külad